פורט דטריק

פורט דטריק (באנגלית: Fort Detrick), השוכן בפרדריק (מרילנד), היה מרכז תוכנית הנשק הביולוגי של ארצות הברית בין השנים 1943 ל-1969. מאז הפסקת התוכנית, הוא מארח את רוב מרכיבי תוכנית ההגנה הביולוגית של ארצות הברית. פורט דטריק הוא המעסיק הגדול ביותר במחוז פרדריק, מרילנד. נכון לעשור השני של המאה ה-21, קמפוס פורט דטריק, המשתרע על קרוב ל-5 קמ"ר (ובנוסף מתקני טיהור מים ושפכים המשתרעים על פני כ-16 אקר על גדות נהר מונוקסי), תומך בקהילה רב-ממשלתית המבצעת מחקר ופיתוח ביו-רפואי, ניהול ציוד רפואי, תקשורת רפואית עולמית וחקר פתוגנים של צמחים זרים. המעבדה ידועה במחקר פתוגנים כמו אבולה ואבעבועות שחורות. פורט דטריק הוא גם מתקן של פיקוד המחקר והפיתוח הרפואי של צבא ארצות הברית, עם סוכנות ההגנה הביולוגית שלו ומכון המחקר הרפואי של צבא ארצות הברית למחלות זיהומיות. באתר נמצאים גם קמפוס פרדריק של המכון הלאומי לסרטן, המעבדה הלאומית לחקר הסרטן על שם פרדריק, הוא משמש גם כביתם של הקונפדרציה הלאומית הבין-סוכנותית למחקר ביולוגי, קמפוס ההגנה הביולוגית הבין-סוכנותית הלאומי, המרכז הלאומי לניתוח ואמצעי נגד להגנה ביולוגית, והמרכז הלאומי למודיעין רפואי. היסטוריה ב-1929 הוקם במקום מנחת מטוסים, שהוחלף ב-1939 לשדה תעופה שהיה פעיל עד 1942. ב-9 במרץ 1943, רכשה ממשלת ארצות הברית שטחים בהיקף של שדה התעופה ושינתה את שם המתקן ל"מחנה דטריק". באותה שנה הוקמו מעבדות הלוחמה הביולוגית של צבא ארצות הברית, תחת שליטת שירות הלוחמה הכימית של צבא ארצות הברית, האחראיות על מחקר בתחום ייצור נשק כימי וטיהור חומרים וכן עיקור עבור תוכנית הלוחמה הביולוגית ההתקפית של ארצות הברית, כ-5,000 פצצות המכילות נבגי אנתרקס יוצרו בבסיס במהלך מלחמת העולם השנייה. לאחר המלחמה, כחלק ממבצע מהדק נייר, הובאו למקום, לצורך סיוע במחקר מדענים נאצים (וכנראה גם יפניים) שערכו ניסויים על בני אדם בקרב אסירים במחנות ריכוז ועל שבויי מלחמה. בספטמבר 1946 נרכשו שטחים נוספים כדי לספק אזור ניסוי, בשנת 1952 רכש הצבא שטחים נוספים ושמו של המתקן הוחלף ל"פורט דטריק". החל ב-1954, כחלק ממבצע מעיל לבן, נעשו במקום ניסויים על אלפי נבדקים אנושיים בניסויים ובבדיקות שכללו חומרים מסוכנים. חלק מהמחקר היה שימוש במגוון רחב של חרקים בתוכניות המלחמה הביולוגית, כולל פרעושים, קרציות, נמלים, כינים ויתושים – במיוחד יתושים שנשאו את נגיף הקדחת הצהובה. ב-25 בנובמבר 1969, פרסם ריצ'רד ניקסון הצהרה האוסרת על מחקר ביולוגי התקפי בארצות הברית. מאז, כל מחקר שנעשה בפורט דטריק היה לכאורה הגנתי בלבד והתמקד באבחון, מניעה וטיפול לזיהומים בנשק כימי. מחקר זה מתבצע על ידי מכון המחקר הרפואי של צבא ארצות הברית למחלות זיהומיות שעבר מהיחידה הרפואית של צבא ארצות הברית ושמו שונה בשנת 1969. ב-1971 הוקמה המעבדה הלאומית לחקר הסרטן על שם פרדריק. תקלות שני עובדים בבסיס מתו מחשיפה לאנתרקס בשנות ה-50. עובד נוסף מת ב-1964 מדלקת מוח נגיפית. קישורים חיצוניים הערות שוליים